open-index/open-wikipedia-markdown huggingface dataset:
Αλμυρίκι

Το **αλμυρίκι** ή **αρμυρίκι** ή **βρέζι** ή **αρμύρα** ή **μέρικος** ή **φρίγκα** (επιστ. ***Ταμαρίς***, ***Tamarix***) αποτελεί γένος αγγειόσπερμων, δικότυλων φυτών, που ανήκει στην τάξη των Ιωδών, στην οικογένεια των Ταμαριδοειδών.

Είναι δενδρύλλια που βρίσκονται αυτοφυή σε πολλές παραθαλάσσιες περιοχές της Ελλάδας και της Μεσογείου, κοντά σε παραλίες, όχθες ποταμών και ρέματα που ο υδάτινος ορίζοντας είναι υφάλμυρος.

Το αλμυρίκι έχει δυνατό ριζικό σύστημα και οι ρίζες του διακλαδώνονται φτάνοντας σε μεγάλο βάθος. Τα κλαδιά του είναι λεπτά και τα φύλλα του είναι πολυάριθμα σχηματίζοντας λέπια. Τα άνθη του είναι πολύ μικρά ρόδινα ή λευκορόδινα, διατάσσονται δε σε μακριές ταξιανθίες και φύονται στα άκρα των κλαδιών.

Εξαιρετικά ανθεκτικό στη ξηρασία και στην αλατότητα του εδάφους ευνοείται κιόλας από το ράντισμα με θαλασσινό νερό. Καλλιεργείται κατά μήκος των ακτών ως καλλωπιστικό, για την δημιουργία ανεμοφρακτών, αλλά και για τη σκιά του στις παραλίες. Το ξύλο του δεν χρησιμοποιείται συχνά, και έχει μάλλον μέτριες μηχανικές ιδιότητες.

## Ετυμολογία βοτανολογικού ονόματος
Στη λατινική γλώσσα, το όνομα *Ταμαρίξ* (Tamarix) αναφέρεται σε αυτή που κατάγεται από τον ποταμό Ταμαρίς (Tamaris) (λατινοποιημένο όνομα του ποταμού Τάμπρο (Tambro) που βρίσκεται στην Ισπανία). Εξ ού και η ελληνική μετάφραση *Ταμαρίς* (γεν. της *Ταμαρίδος*).

## Είδη

Στην Ελλάδα υπάρχουν αρκετά είδη, τα σημαντικότερα είναι:
# **[[Σμυρναίικο αλμυρίκι]]**. (*Tamarix smyrnensis* - *Ταμαρίς η σμυρναίικη*) Θάμνος ή και μικρό δέντρο που δεν ξεπερνά τα 2 μέτρα ύψος. Τα άνθη του είναι ανοικτορόδινα και βρίσκεται κυρίως σε ρέματα της νότιας Ελλάδας.
# **[[Γαλλικό αλμυρίκι]]**. (*Tamarix gallica* - *Ταμαρίς η γαλλική*), Θάμνος ή μικρό δέντρο. Τα κλαδιά του έχουν κοκκινωπό χρώμα και τα άνθη του είναι ρόδινα. Βρίσκεται σε πολλές παραθαλάσσιες περιοχές της Γαλλίας ενώ στην Ελλάδα σε αρκετές παραλίες του Αιγαίου.
# **[[Κοινό αλμυρίκι]]** ή της Αττικής. (*Tamarix hampeana* - *Ταμαρίς η χαμπεανή*)) Δέντρο που φτάνει τα 10 μέτρα ύψος. Βρίσκεται σε παραλίες ολόκληρης της Ελλάδας. Με πολύ πυκνή φυλλωσιά και μικροσκοπικά λευκορόδινα άνθη.
# **[[Κρητικό αλμυρίκι]]**. (*Tamarix parviflora - Ταμαρίς η μικρανθής, συνών. Tamarix cretica*)  Θάμνος ή μικρό δέντρο που δεν ξεπερνά τα 3 μέτρα ύψος. Τα φύλλα του είναι στενόμακρα, σκούρα πράσινα και τα άνθη του ρόδινα. Φύεται στις όχθες ρυακιών, ρεμάτων και ποταμών της Κρήτης.

## Παραπομπές


## Εξωτερικοί σύνδεσμοι
* 
* 

Κατηγορία:Ταμαριδοειδή
Κατηγορία:Καλλωπιστικά δέντρα
Συνάφεια (δίκαιο)

Ο όρος **συνάφεια** στο Δίκαιο, απαντάται με διαφορετική χρήση στο Αστικό Δίκαιο απ΄ ότι στην Ποινική Δικονομία.

## Αστικό Δίκαιο
Η συνάφεια στο Αστικό Δίκαιο χαρακτηρίζει τα συστατικά μέρη ενός πράγματος. Για παράδειγμα μια πολύτιμη πέτρα σ΄ ένα χρυσό δακτυλίδι, αποτελεί ένα κόσμημα, ή ένα ζωγραφικό έργο σε περίτεχνο πλαίσιο, αποτελεί έναν πίνακα ζωγραφικής. Και στις δύο αυτές περιπτώσεις παράγεται νομικά ένα νέο πράγμα. Κατά το άρθρο 1058 ΑΚ, επί συνάφειας κινητών πραγμάτων οι κύριοι των μερών θεωρούνται συγκύριοι του νέου πράγματος, αναλογικά, κατά την αξία των μερών στο χρόνο που συνέβη η ένωσή τους. Όταν το ένα πράγμα (συστατικό) θεωρηθεί κύριο του άλλου τότε ο ιδιοκτήτης αυτού είναι και ο ιδιοκτήτης του συνόλου.

## Ποινική Δικονομία
Με τον όρο **συνάφεια** στην Ποινική Δικονομία προσδιορίζεται σχέση μεταξύ αξιόποινων πράξεων με συνέπεια να συνεκδικάζονται από κοινού, κατά παρέκλιση από τη γενική κατά τόπον και καθ΄ ύλη αρμοδιότητα του δικαστηρίου.
Κατά το άρθρο 129 του Κ.Π.Δ. συναφή εγκλήματα θεωρούνται μόνο εκείνα που τελέστηκαν
# Από το ίδιο πρόσωπο είτε συγχρόνως είτε ανεξαρτήτως τόπου και χρόνου, ή από πολλούς μη συναιτίους στον ίδιο τόπο και χρόνο.
# Από πολλούς εναντίον αλλήλων είτε συγχρόνως είτε σε διαφορετικούς τόπους και χρόνους.
# Σε περιπτώσεις διευκόλυνσης εκτέλεσης εγκλημάτων ή απόκρυψης και μέρους αυτών.
Κατόπιν των παραπάνω συνάγεται ότι ο λόγος του χαρακτηρισμού της συνάφειας δεν γίνεται για τη συντόμευση των δικών ή οικονομία δικαστικών εξόδων αλλά για πληρέστερη και δικαιότερη εκδίκαση και απονομή της δικαιοσύνης. Παρά ταύτα αν συνεκτιμηθεί από το δικαστήριο ότι η συνεκδίκαση συναφών εγκλημάτων πιθανόν να επιφέρει βλάβη, τότε κατά το άρθρο 128 ιδίου Κώδικα δεν εγκρίνεται.

Η δε αρμοδιότητα συνεκδίκασης των συναφών, καθορίζεται από το βαρύτερο έγκλημα όπου στην αρμοδιότητα του καθ΄ ύλη δικαστηρίου παρασύρονται και τα υπόλοιπα συναφή, του συγκεκριμένου εγκλήματος. Επίσης, αν τα συναφή έχουν ήδη εκδικαστεί χωριστά, (σε πρώτο βαθμό), το Δευτεροβάθμιο Δικαστήριο μπορεί με απόφασή του να τα δικάσει όλα.
## Εξωτερικοί σύνδεσμοι

Κατηγορία:Αστικό Δίκαιο
Κατηγορία:Ποινική Δικονομία
Κατηγορία:Νομικοί όροι
Προτεραιότητα (άλμπουμ)

**Προτεραιότητα** ονομάζεται ο δίσκος της Έλενας Παπαρίζου που κυκλοφόρησε το δεύτερο τρίμηνο του 2004. Από τον δίσκο αυτό κυκλοφόρησαν 5 singles, τα "Αναπάντητες κλήσεις", "Τρελή καρδιά", "Κάτσε καλά", "Αντιθέσεις" και "Στην καρδιά μου μόνο θλίψη", τα όποια ήταν μεγάλες επιτυχίες για την Έλενα. Μετά από τον διαγωνισμό της Eurovision του 2005 όπου η Έλενα κατέκτησε την πρώτη θέση, ο δίσκος επανακυκλοφόρησε με ένα δεύτερο CD που περιείχε 11 νέα τραγούδια που περιέλαβαν τα τραγούδια της Eurovision. Ο δίσκος αυτός είχε τον τίτλο Προτεραιότητα: Euro-Edition. Στο τέλος του 2005 ο δίσκος επανακυκλοφόρησε για τρίτη και τελευταία φορά, αυτή τη φορά είχε όλα τα τραγούδια από το δίσκο Προτεραιότητα και Προτεραιότητα: Euro-Edition και τα τραγούδια από το CD single "Mambo!" επίσης. Ο δίσκος Προτεραιότητα μαζί με τις δύο επανακυκλοφορίες κυκλοφόρησε μόνο στην Ελλάδα και την Κύπρο και έγινε τεράστια εμπορικά επιτυχία για την Έλενα καθώς έχει πωλήσει περίπου 100.000 αντίγραφα.

## Λίστα Τραγουδιών

#"Κάτσε καλά" - 4:24 
#"Προτεραιότητα" - 3:17 
#"Αντιθέσεις" - 3:50 
#"Αναμνήσεις" - 4:01 
#"Αξίζει" - 3:24 
#"Ταξίδι για το άγνωστο" - 4:23 
#"Γαλανά" - 4:00 
#"(Έχεις καιρό να μου φέρεις) Λουλούδια" - 4:20 
#"Στην καρδιά μου μόνο θλίψη" - 3:01 
#"Ζήσε (Vive la Vida Loca)" - 3:09 
#"Η ζωή σου ζάρι" - 3:31 
#"Μ' αγκαλιάζει το σκοτάδι" - 3:28 
#"Μάτια και χείλη" - 4:30 
#"Μέσα στη φωτιά σου" - 3:46 
#"Αναπάντητες κλήσεις" - 4:07 
#"Τρελή καρδιά" - 3:29 
#"Αναπάντητες κλήσεις" (SMS remix) - 6:41

## CD singles

Το πρώτο CD single που κυκλοφόρησε από τον αρχικό δίσκο Προτεραιότητα ήταν το τραγούδι "Αναπάντητες κλήσεις". Το single "Αναπάντητες κλήσεις" "ήταν 2 πλευρών με το "Τρελή καρδιά". Το single πήγε στον αριθμό 1 για 2 εβδομάδες. Μετά από την κυκλοφορία του CD single πολλά singleς ακολούθησαν καθ' όλη τη διάρκεια του έτους. Το πρώτο ήταν το single "Αντιθέσεις", μετά ακολούθησε το "Κάτσε καλά" και τέλος το "Στην καρδιά μου μόνο θλίψη". 

Τα ελληνικά Singles:

#"Αναπάντητες κλήσεις" (CD) 
#"Τρελή καρδιά" 
#"Κάτσε καλά" 
#"Αντιθέσεις" 
#"Στην καρδιά μου μόνο θλίψη"
#"My Number One" (CD) 
#"The Light In Our Soul" 
#"Mambo!" (CD)

Κατηγορία:Ελληνική δισκογραφία
Αντράκλα

Η **Αντράκλα** ή **ανδράχλη** ή **γλιστρίδα** (επιστ. **Ανδράχνη η λαχανηρά**  ή **η ολισθηρίς**, στα λατ. *Portulaca oleracea*) είναι είδος του γένους *Πορτουλάκη*. Είναι γνωστό σαλατικό που φύεται άφθονα, χωρίς ιδιαίτερη καλλιέργεια κυρίως σε λαχανόκηπους. 

## Χρήση
left|300px|thumb|Αντράκλα σε σαλάτα. 

Χρησιμοποιείται σε σαλάτες ως δροσιστικό και θεωρείται, ως βότανο, κατάλληλο καθαρτικό του αίματος, καθώς επίσης και διουρητικό. Πολλές φορές καθίσταται ενοχλητικό στους λαχανόκηπους λόγω της αφθονίας του όπου η εκρίζωσή του θα πρέπει να γίνει πριν ανθίσει και "σποριάσει" που ομολογουμένως οι σπόροι του είναι πολυπληθείς και πολύ μικροί. Επίσης ένα είδος αντράκλας καλλιεργείται ιδιαίτερα ως καλλωπιστικό φυτό επειδή παράγει άνθη όλο το καλοκαίρι.
Σημειώνεται επίσης ότι στην Ινδία είδος αντράκλας χρησιμοποιείται για επούλωση επίπονων πληγών.

## Άλλα είδη
Πολλοί αντιπρόσωποι της οικογένειας των πορτουλακοειδών καλλιεργούνται ως διακοσμητικά, όπως η *Πορτουλάκη η μεγανθής* (*Portulaca grandiflora*) που είναι και αυτή μονοετής πόα με ωραία άνθη διαφόρων χρωμάτων που καλλιεργείται και στην Ελλάδα.

### Λαογραφία
Σε πολλά μέρη της Ελλάδας αν κάποιος μιλά γρήγορα και συνέχεια, οι συνομιλητές του να τον παρατηρούν με την ερωτηματική φράση: "*γλυστρίδα έφαγες;*", σύμφωνα με τη λαϊκή δοξασία ότι η κατανάλωση αντράκλας επιφέρει ευφράδεια και ταχύτητα λόγου.

## Παραπομπές

## Εξωτερικοί σύνδεσμοι
* 
* 

Κατηγορία:Πορτουλακοειδή
Κατηγορία:Ελληνική κουζίνα
Κατηγορία:Καλλωπιστικά φυτά
Κατηγορία:Χόρτα
Κατηγορία:Ελληνική χλωρίδα
Ποτάμι (τοιχογραφία)

Το **«Ποτάμι»** είναι μικρογραφική ζωφόρος, η οποία κοσμούσε τον ανατολικό τοίχο του δωματίου 5 της Δυτικής Οικίας του προϊστορικού οικισμού του Ακρωτηρίου της Σαντορίνης. Η τοιχογραφία έχει ύψος 0,21 μέτρα και πλάτος 1,75 μέτρα. Είναι γνωστή και ως *η τοιχογραφία με το Ημιτροπικό τοπίο*.

## Περιγραφή
thumb|right|150px|Απόσπασμα από την ζωφόρο του στόλου (Δεύτερη πόλη).
Το θέμα της τοιχογραφίας με το ποτάμι παραπέμπει στην ζωφόρο του στόλου, στην απεικόνιση του περιβάλλοντος κοντά στην δεύτερη πόλη που απεικονίζεται σε αυτή. Στην τοιχογραφία απεικονίζεται με μπλε χρώμα ένας αγριόγατος, ο οποίος ορμάει σε αγριόπαπιες δίπλα σε ένα ποτάμι. Το ποτάμι απεικονίζεται, επίσης, με μπλε χρώμα, ενώ οι κοίτες του με καφέ. Η μία αγριόπαπια απεικονίζεται αμέριμνη να καθαρίζει τα φτερά της, ενώ η δεύτερη, από την οποία υπάρχουν μόνο σπαράγματα, φαίνεται έτοιμη να πετάξει για να διαφύγει τον κίνδυνο. Στο πάνω κομμάτι του αριστερού άκρου της τοιχογραφίας  υπάρχει ένας γρύπας, ο οποίος καλπάζει προς την μεριά του αγριόγατου, ενώ στο ίδιο σημείο, από την άλλη πλευρά του ποταμού απεικονίζεται άλλο ένα ζώο να τρέχει προς τα δεξιά, πιθανώς κατσίκι. Στην τοιχογραφία απεικονίζονται επίσης φοινικόδεντρα και πάπυροι.

Σε συνδυασμό με την *ζωφόρο του στόλου*, θεωρείται ότι η σκηνή απεικονίζει μία από τις περιοχές που επισκέφτηκε ο στόλος.

## Εξωτερικοί σύνδεσμοι
* The Thera Foundation 

Κατηγορία:Τοιχογραφίες Ακρωτηρίου Θήρας
Κατηγορία:Τοιχογραφίες
Αγγλικό κόμμα

Το **Αγγλικό κόμμα** ήταν ελληνική πολιτική παράταξη των πρώτων χρόνων ύπαρξης του ελληνικού κράτους.

Αρχηγός του κόμματος ήταν ο Αλέξανδρος Μαυροκορδάτος. Το κόμμα ιδρύθηκε κατά τη διάρκεια της δεύτερης εθνοσυνέλευσης στο Άστρος το 1825. Στην εθνοσυνέλευση αυτή ιδρύθηκαν και οι βασικότεροι αντίπαλοί του, που ήταν το Γαλλικό κόμμα του Ιωάννη Κωλέττη και το Ρωσικό κόμμα του Ανδρέα Μεταξά, σαν συνέπεια της επίδρασης που είχαν οι τρεις μεγάλες δυνάμεις της εποχής και ανάλογα ποια υποστήριζε ο καθένας ότι θα βοηθήσει την Ελλάδα. 

Το Αγγλικό κόμμα είχε απήχηση στους Φαναριώτες, νησιώτες και μικρή απήχηση στην Πελοπόννησο. Επιφανείς υποστηρικτές του ήταν οι Ανδρέας Λόντος, Ανδρέας Ζαΐμης, Σπυρίδων Τρικούπης, Εμμανουήλ Τομπάζης, Νότης Μπότσαρης, Κώστας Μπότσαρης, Μπενιζέλος Ρούφος και Ανδρέας Μιαούλης. Μέσω του αρχηγού του υιοθέτησε μια σταθερά αγγλόφιλη πολιτική, πιστεύοντας ότι η Αγγλία, λόγω των συμφερόντων της στην Ανατολή, ήταν η μόνη δύναμη  που μπορούσε να αντιταχθεί στα επεκτατικά σχέδια της Ρωσίας. Επίσης, υποστήριξε τη δημιουργία ανεξάρτητου ελληνικού κράτους, ενάντια στα ρωσικά σχέδια για τρεις ηγεμονίες.

Στην δίκη του Κολοκοτρώνη το Αγγλικό κόμμα επενέβη υπέρ των κατηγορουμένων και ο Μαυροκορδάτος επέκρινε τον τρόπο διεξαγωγής της δίκης με αποτέλεσμα η Αντιβασιλεία να τον παύσει από την Κυβέρνηση.

Κατά τη Βασιλεία του Όθωνα, το κόμμα ευνοήθηκε πολύ μιας και οι αρχηγοί των άλλων δύο στάλθηκαν στην Ευρώπη. Ο κύριος στόχος του κόμματος ήταν η οργάνωση του κράτους και ύστερα η επέκταση του. Μετά τον Κριμαϊκό πόλεμο στον οποίο Αγγλικά πλοία έφτασαν στον Πειραιά για να πιέσουν την κυβέρνηση να σταματήσει να υποστηρίζει ελληνικά κινήματα σε οθωμανικά εδάφη, το κόμμα αποδυναμώθηκε αρκετά μαζί και με το Γαλλικό, και άρχισαν να αναπτύσσονται νέα κόμματα.

## Παραπομπές


## Ενδεικτική Βιβλιογραφία
**Τα ελληνικά πολιτικά κόμματα 1821-1936* , Gunnar Hering (Μετάφραση Θόδωρος Παρασκευόπουλος) ,  Έκδοση: Μορφωτικό Ίδρυμα Εθνικής Τραπέζης, Αθήνα 2004.
**Η ξενική εξάρτησις κατά την διαδρομήν του νεοελληνικού κράτους (1821-1945), Πολιτική διαμόρφωσις- Εθνική Γη-Δανειοδότησις*, Αθήναι 1975, Τ. Λιγνάδης.
**A Short History of Modern Greece*, Richard Clogg, Cambridge University Press, 1979 ISBN 0-521-32837-3

Κατηγορία:Πρώην πολιτικά κόμματα στην Ελλάδα
Κατηγορία:Πολιτική ιστορία της Ελλάδας
Κατηγορία:Ελληνοβρετανικές σχέσεις
Μαρσέλ Μαρσώ

thumb|Ο Μαρσέλ Μαρσώ ως ο κλόουν Μπιπ, το 1977
Ο **Μαρσέλ Μανζέλ** (γαλλικά: Marcel Mangel), ευρέως γνωστός ως **Μαρσέλ Μαρσώ** (*Marcel Marceau*, 22 Μαρτίου 1923 – 22 Σεπτεμβρίου 2007) ήταν Γάλλος παγκοσμίου φήμης μίμος. Θεωρείται ο μόνος υπεύθυνος για την αναβίωση της τέχνης του μιμικού θεάτρου έπειτα από το Δεύτερο Παγκόσμιο Πόλεμο.

## Πρώτα χρόνια και εκπαίδευση
Γεννήθηκε στο Στρασβούργο και σε ηλικία 16 ετών, η οικογένειά του, καθότι Εβραίοι, αναγκάστηκαν να εγκαταλείψουν το σπίτι τους όταν η Γαλλία εισήλθε στον Δεύτερο Παγκόσμιο Πόλεμο. Ο ίδιος μιλούσε άριστα αγγλικά και έγινε μέλος των Ελεύθερων Γαλλικών Δυνάμεων του Σαρλ ντε Γκωλ και σύνδεσμος με τον αμερικανικό στρατό του Τζωρτζ Σμιθ Πάττον. Ο κρεοπώλης πατέρας του συνελήφθη από τη Γκεστάπο και πέθανε στο στρατόπεδο συγκέντρωσης του Άουσβιτς. Το ταλέντο του στην υποκριτική τον βοήθησε να σώσει πολλές ζωές. Κατάφερε να σώσει πολλά ορφανά Εβραιόπουλα μεταφέροντάς τα σε ασφαλές έδαφος στα σύνορα, όπου κάποιος άλλος τα παραλάμβανε και τα προωθούσε στην Ελβετία. Στα παιδιά δεν είναι εύκολο να εξηγήσεις ένα επικίνδυνο σχέδιο απόδρασης ώστε να συνεργαστούν χωρίς να τρομάξουν. Έτσι εκείνος, για να τα καθησυχάσει και να τα διασκεδάσει, τους έκανε μιμήσεις καταφέροντας να κερδίσει την εμπιστοσύνη τους.

## Η καριέρα του
Έγινε ηθοποιός το 1946, οπότε παρουσίασε το πρώτο του μιμόδραμα και επηρεάστηκε από τον Τσάρλι Τσάπλιν. Έτσι, στα πρότυπα του «Χαμινιού» δημιούργησε το 1947 τον κλόουν Μπιπ, έναν κλόουν με καπέλο από μετάξι. Ασχολήθηκε με το θέατρο
και παντρεύτηκε 3 φορές. Απέκτησε 4 παιδιά.

Ίδρυσε τη δική του σχολή τη δεκαετία του 1970, τη "Διεθνή Σχολή Μιμοδράματος του Παρισιού, Μαρσέλ Μαρσώ" (*École Internationale de Mimodrame de Paris, Marcel Marceau*). 

Έπαιξε σε πολλές κινηματογραφικές ταινίες,όπως στην «Μπαρμπαρέλα», το 1968 και το 1976 στην κωμωδία *Silent Movie*. Έκανε επίσης πολλές τηλεοπτικές εμφανίσεις. Είναι χαρακτηριστικό ότι βραβεύτηκε με ΕΜΜΥ από την πρώτη του κιόλας τηλεοπτική εμφάνιση.

Από τη δεκαετία του '50 και μέχρι το 2006 οπότε έκανε περιοδεία στην Αυστραλία, ταξίδευε γύρω από τον κόσμο, με σκοπό να διαδώσει την τέχνη της μιμικής. 

Συνέγραψε τον πρόλογο του βιβλίου του Φιλίπ Πετί (1985) *Πάνω σε Ψηλό Καλώδιο*.

Τιμήθηκε μεταξύ άλλων με τον τίτλο του Ιππότη της Λεγεώνας της Τιμής από τον Πρόεδρο της Γαλλικής Δημοκρατίας, ενώ στη Νέα Υόρκη η 18 Μαρτίου εορτάζεται ως «Ημέρα του Μαρσέλ Μαρσώ», από το 1999.

Ο Μαρσώ πέθανε σε ηλικία 84 ετών, το 2007.

## Παραπομπές


## Εξωτερικοί σύνδεσμοι
* 
* Παγκόσμια Βιβλιοθήκη του Μιμικού Θεάτρου: Μαρσέλ Μαρσώ
* Compagnie Bodecker&Neander: Θίασος Μαρσέλ Μαρσώ.
* 

Κατηγορία:Γάλλοι ηθοποιοί κινηματογράφου
Κατηγορία:Γάλλοι κλόουν
Κατηγορία:Εβραίοι καλλιτέχνες
Κατηγορία:Μίμοι
Κατηγορία:Γαλλοεβραίοι
Κατηγορία:Ιππότες της Λεγεώνας της Τιμής
Σημαία του Τρινιντάντ και Τομπάγκο

thumb|250px|right| Εθνική σημαία. Λόγος: 3:5

Η **[[σημαία]] του [[Τρινιντάντ και Τομπάγκο]]** καθιερώθηκε με την ανεξαρτησία από το Ηνωμένο Βασίλειο, το 1962. Το κόκκινο συμβολίζει τη γενναιοδωρία των κατοίκων και το φως του ηλίου, το λευκό είναι για την ισότητα και για τη θάλασσα ενώ το μαύρο αποτελεί σύμβολο επιμονής και ενότητας. Η σημαία σχεδιάστηκε από τον Καρλάιλ Τσανγκ (1921-2001).

## Εμβλήματα


Αρχείο:Civil Ensign of Trinidad and Tobago.svg | Πολιτικό και κρατικό έμβλημα. Λόγος σημαίας: 1:2
Αρχείο:Naval Ensign of Trinidad and Tobago.svg | Ναυτικό έμβλημα. Λόγος: 1:2


Το πολιτικό έμβλημα είναι η εθνική σημαία σε λόγο 1:2 . Το ναυτικό έμβλημα, το οποίο χρησιμοποιείται από σκάφη της ακτοφυλακής στη χώρα, είναι το βρετανικό λευκό έμβλημα με τη σημαία του Τρινιντάντ και Τομπάγκο στο τετράγωνο.

## Αποικιακή σημαία
Πριν από την ανεξαρτησία το 1962 το Τρινιντάντ και Τομπάγκο χρησιμοποιούσε το μπλε έμβλημα με τη βρετανική σημαία παραμορφωμένη με ένα στρογγυλό σχήμα που απεικόνιζε την άφιξη ενός πλοίου εμπρός από ένα βουνό.

File:Flag of Trinidad and Tobago (1889–1958).svg|Αποικιακή σημαία 1889–1958
File:Ensign of Trinidad and Tobago 1889-1958.svg| Κόκκινη σημαία, 1889–1958
File:Flag of Trinidad and Tobago (1958–1962).svg| Αποικιακή σημαία 1958–1962
File:Civil Ensign of Trinidad and Tobago (1958–1962).svg| Κόκκινη σημαία, 1958–1962


## Εξωτερικοί σύνδεσμοι

* Περιγραφή της σημαίας  στο CIA World Factbook. 

Τρινιντάντ και Τομπάγκο
Κατηγορία:Εθνικά σύμβολα του Τρινιντάντ και Τομπάγκο
Εθνόσημο του Τρινιντάντ και Τομπάγκο

right|150px
Το **εθνόσημο του [[Τρινιντάντ και Τομπάγκο]]** επικεντρώνεται στα καράβια του Χριστόφορου Κολόμβου, κάτω από ένα σκάφανδρο δύτη. Από πάνω υπάρχει ένα πανό με την επιγραφή "Together we aspire, together we achieve" (*Μαζί βάζουμε στόχους, μαζί πετυχαίνουμε*). Ο Κολόμβος έφτασε στο Τρινιντάντ το 1498. Στο πάνω μέρος του θυρεού πάνω από το σιρίτι υπάρχουν δύο πουλιά κολιμπρί. Δύο ακόμα πτηνά, ενδημικά στα νησιά, ένα *scarlet ibis* και ένα *cocrico*, βαστούν τον θυρεό. Το εθνόσημο σχεδιάστηκε από επιτροπή, το 1962.

## Εξωτερικοί σύνδεσμοι
* https://web.archive.org/web/20090312093900/https://www.fotw.info/flags/tt.html - Σημαίες του Κόσμου- Τρινιντάντ και Τομπάγκο.

Τρινιντάντ και Τομπάγκο
Κατηγορία:Εθνικά σύμβολα του Τρινιντάντ και Τομπάγκο
Βεατρίκη και Βενέδικτος (Μπερλιόζ)

Η κωμική όπερα **Βεατρίκη και Βενέδικτος** (γαλλ. *Béatrice et Bénédict*) γράφτηκε από τον Εκτόρ Μπερλιόζ πάνω σε λιμπρέτο του ίδιου. Αποτελείται από δύο πράξεις και βασίζεται στην πλοκή του σαιξπηρικού *[[Πολύ Κακό για το Τίποτα]]*. Η όπερα πρωτοπαρουσιάστηκε στο Μπάντεν-Μπάντεν, στις 9 Αυγούστου 1862.

Ο Μπερλιόζ ολοκλήρωσε το έργο παράλληλα με τη σύνθεση και παραγωγή του αριστουργήματός του, Τρώες. Μετά από την επιτυχία της πρεμιέρας στο Μπάντεν-Μπάντεν, ο ίδιος ο Μπερλιόζ διηύθυνε τις πρώτες δύο παραστάσεις στη Βαϊμάρη.

Η όπερα Βεατρίκη και Βενέδικτος παρουσιάζεται σπάνια, καθώς δεν αποτέλεσε ποτέ μέρος του κλασικού οπερετικού ρεπερτορίου. Αντίθετα, η ουβερτούρα της εκτελείται συχνά από συμφωνικές ορχήστρες.

## Ρόλοι
* Ηρώ (σοπράνο)
* Βεατρίκη (μέτζο σοπράνο)
* Βενέδικτος (τενόρος)
* δον Πέδρο (μπάσος)
* Κλαούντιο (βαρύτονος)
* Σομαρόνε (μπάσος)
* Ούρσουλα (κοντράλτο)

## Υπόθεση
Η υπόθεση της όπερας εκτυλίσσεται στη Μεσσήνη της Σικελίας, τον 16ο αιώνα. Ο δον Πέδρο, πρίγκιπας της Αραγονίας, επισκέπτεται τη Μεσίνα μαζί με δύο φίλους και συμπολεμιστές του, τον Κλαούντιο και τον Βενέδικτο. Τους υποδέχεται ο κυβερνήτης με την κόρη του, Ηρώ και την ανιψιά του, Βεατρίκη.

Η Βεατρίκη και ο Βενέδικτος ανταλλάσσουν προσβολές και πειράγματα. Ο Βενέδικτος δίνει όρκο στους φίλους του ότι θα παντρευτεί τη Βεατρίκη, ενώ ο Κλαούντιο και ο δον Πέδρο του στήνουν παγίδα για να γίνει τελικά αυτός ο γάμος. Στο μεταξύ, η Ηρώ και η Ούρσουλα παίζουν ένα αντίστοιχο παιχνίδι στη Βεατρίκη.

Σε ένα χορό μεταμφιεσμένων, όλοι διασκεδάζουν εκτός από τη Βεατρίκη, η οποία συνειδητοποιεί ότι έχει ερωτευθεί τον Βενέδικτο στην πραγματικότητα. Όταν οι δύο νέοι συναντιούνται, προσπαθούν να καλύψουν τον αμοιβαία τους έρωτα. Τελικά, ο Βενέδικτος βρίσκει το κουράγιο να εκδηλώσει την αγάπη του για την κοπέλα.

## Παραπομπές


## Εξωτερικοί σύνδεσμοι
* 

Βεατρικη και Βενεδικτος
Κατηγορία:Όπερες στη γαλλική γλώσσα
Ελληνική (εφημερίδα)

Η ***Ελληνική*** ήταν ημερήσια πρωινή εφημερίδα. Υπήρξε όργανο των βασιλοφρόνων. Ιδρύθηκε το 1925 από τον Π. Χατζηκωνσταντίνο με διευθυντές της τους Ν. Ευστρατίου και Ι. Αλεξάνδρου. Το 1934 σταμάτησε οριστικά η έκδοσή της.

Κατηγορία:Πρώην εφημερίδες με τόπο έκδοσης την Αθήνα
Κατηγορία:Πρώην εφημερίδες στην ελληνική γλώσσα
Κατηγορία:Μοναρχισμός στην Ελλάδα
Σαλίφ Κεϊτά

Ο **Σαλίφ Κεϊτά** (γαλλικά: *Salif Keïta*, 25 Αυγούστου 1949) είναι τραγουδιστής και τραγουδοποιός από το Μάλι, που έχει συνδυάσει παραδοσιακούς ρυθμούς και φωνητικά με ηλεκτρονικά όργανα, κάτι που τον έκανε δημοφιλή στη Δύση τη δεκαετία του 1980. Από το 1973 ως το 1983 δούλεψε με ένα συγκρότημα τους Les Ambassadeurs στο Μάλι, και έγινε σταρ στη Δυτική Αφρική πριν μετακομίσει στη Γαλλία το 1984. Τα άλμπουμ του περιλαμβάνουν και τα Soro (1987) και Amen (1991).

## Δισκογραφία
* *Soro* - 1987 - Mango
* *Ko-Yan* - 1989 - Mango
* *Amen* - 1991 - Mango
* *Destiny of a Noble Outcast* - 1991 - PolyGram
* *69-80* - 1994 - Sonodisc
* *Folon* - 1995 - Mango
* *Rail Band* - 1996 - Melodie
* *Seydou Bathili* - 1997 - Sonodisc
* *Papa* - 1999 - Blue Note
* *Mama* - 2000 - Capitol
* *Sosie* - 2001 - Mellemfolkeligt
* *Moffou* - 2002 - Universal Jazz France
* *The Best of the Early Years* - 2002 - Wrasse
* *Remixes from Moffou* - 2004 - Universal Jazz France
* *M'Bemba* - 2005 - Universal Jazz France
* *The Lost Album* - 2006 - Cantos
* *La Différence* - 2009 - Emarcy
* *Talé* - 2012
* *Un autre blanc* - 2018

## Παραπομπές


## Εξωτερικοί σύνδεσμοι

* Επίσημη ιστοσελίδα του Σαλίφ Κεϊτά

Κατηγορία:Αφρικανοί τραγουδιστές
Κατηγορία:Μάλι
Τζιγκ

Το **τζιγκ** (αγγλ.: *Jig*) είναι ένας παραδοσιακός ρυθμικός χορός της Ιρλανδίας. Χορεύεται με την παραδοσιακή ιρλανδική μουσική, κυρίως σε ζευγάρια. Υπήρξε ιδιαίτερα δημοφιλής κατά τον δέκατο πέμπτο και δέκατο έκτο αιώνα και στην Βρετανία. Ο ρυθμός του είναι 6/8 όταν χορεύεται από ζευγάρια, ενώ όταν χορεύεται από ένα άτομο είναι 6/8 ή 12/8. Στο τζιγκ χαρακτηριστικά είναι τα μεγάλα άλματα που περιλαμβάνει. Ο αντίστοιχος γαλλικός ζιγκ προέρχεται από αυτόν. Ο όρος έχει αποδοθεί στα ελληνικά και ως ζιγκ ή ζίγκα.

## Εξωτερικοί σύνδεσμοι
* 

Κατηγορία:Χορευτικά είδη
Κατηγορία:Χορός στην Ιρλανδία
Κατηγορία:Χορός στη Σκωτία
Εθνικό Μέτωπο (Βρετανία)

Το **Εθνικό Μέτωπο** (αγγλικά: *National Front* ή *NF*) είναι βρετανικό φασιστικό κόμμα, με έντονα ρατσιστικό χαρακτήρα. Το πρόγραμμά του επικεντρώνεται στην αντίθεσή του προς την μετανάστευση και απαιτεί τον επαναπατρισμό όλων των εθνικών μειονοτήτων, έστω και αν τα μέλη τους έχουν γεννηθεί στην Βρετανία.

Το Εθνικό Μέτωπο δημιουργήθηκε το 1960, ύστερα από συγχώνευση της Ένωσης για τα Δικαιώματα των Λευκών και του Εθνικού Εργατικού Κόμματος. Τα πρώτα χρόνια ήταν απλά μια μικρή ομάδα με νεοναζιστική ιδεολογία. Στα μέσα και στα τέλη της δεκαετίας του 1970 πέτυχε κάποια ποσοστά στις εκλογές και αυξήθηκε ο αριθμός των μελών του. Σε μια προσπάθεια για πιο δυναμική παρουσία, ενέταξε μερικά μέλη της άκρας δεξιάς του Συντηρητικού Κόμματος και διεύρυνε την βάση του πέραν των σκληροπυρηνικών φασιστών.

## Παραπομπές


## Εξωτερικοί σύνδεσμοι
* 

Κατηγορία:Πολιτικά κόμματα Ηνωμένου Βασιλείου
Κατηγορία:Εθνικιστικά κόμματα
Κατηγορία:Ευρωσκεπτικιστικά κόμματα στο Ηνωμένο Βασίλειο
Κατηγορία:Φασισμός στο Ηνωμένο Βασίλειο
Νέτο Γκουερίνο

Ο **Νέτο Γκουερίνο** είναι Βραζιλιάνος πρώην ποδοσφαιριστής που αγωνιζόταν στη θέση του επιθετικού. 

## Ποδοσφαιρική καριέρα
Στις αρχές της δεκαετίας του 1970, ο Γκουερίνο αγωνίστηκε με τις Ατλέτικο Μινέιρο και Νασιονάλ ΦΚ στο *[[Πρωτάθλημα ποδοσφαίρου ανδρών Βραζιλίας|Μπραζιλεϊράο]]*, όπως είναι γνωστό το Πρωτάθλημα Βραζιλίας. 

Μετακόμισε στην Ελλάδα το 1974 και αρχικά δοκιμάστηκε στον Άρη, ωστόσο, λόγω έλλειψης σχετικής συμφωνίας μεταξύ των δύο πλευρών, κατέληξε στον ΠΑΟΚ, όπου και αγωνίστηκε σχεδόν για μία δεκαετία. Κατέγραψε συνολικά 233 συμμετοχές στο Πρωτάθλημα, σκοράροντας 66 τέρματα. Θεωρείται ως ένας από τους κορυφαίους ξένους ποδοσφαιριστές που αγωνίστηκαν με τους *ασπρόμαυρους του Βορρά* και με 80 τέρματα σε όλες τις διοργανώσεις, είναι  ο κορυφαίος ξένος σκόρερ στην ιστορία της ομάδας. Το 1976, ήταν εκ των πρωταγωνιστών στην κατάκτηση του πρώτου πρωταθλήματος στην ιστορία του ΠΑΟΚ, σκοράροντας 11 τέρματα σε 30 αναμετρήσεις. Στις 2 Μαΐου 1976, ο ΠΑΟΚ επικράτησε με 1–0 της διεκδικήτριας του τίτλου AEK στο Γήπεδο της Τούμπας με τον Γκουερίνο να σκοράρει το νικητήριο γκολ στο 89ο λεπτό και να δίνει στον *Δικέφαλο του Βορρά* ένα προβάδισμα τεσσάρων βαθμών (σύστημα βαθμολογίας 2–1–0), με το οποίο σχεδόν εξασφάλισε τον τίτλο. Η φωτογραφία του πανηγυρισμού του Γκουερίνο, κρεμασμένος στα κάγκελα της Θύρας 4 της Τούμπας, έχει γίνει εμβληματική, καθώς απεικονίζει τη στιγμή που η ομάδα σφράγισε τον πρώτο της τίτλο πρωταθλήματος και το ξέσπασμα των οπαδών του ΠΑΟΚ.  

Τον Δεκέμβριο του 1983, μετακινήθηκε στον Απόλλωνα Καλαμαριάς όπου αγωνίστηκε μέχρι τον Δεκέμβριο του 1985, όταν και αποσύρθηκε από την ενεργό δράση. Με τη φανέλα του Απόλλωνα αγωνίστηκε σε 40 αγώνες Πρωταθλήματος σκοράροντας 8 φορές.

## Προσωπική ζωή

Ο Νέτο Γκουερίνο πολιτογραφήθηκε Έλληνας και ζει στο Πανόραμα Θεσσαλονίκης με την οικογένεια του εδώ και πολλά χρόνια. Επαγγελματικά παραμένει στον χώρο του ποδοσφαίρου, είναι τεχνικός υπεύθυνος στους Μπέμπηδες 2001, ομάδα όπου μαθαίνει ποδόσφαιρο σε μικρά παιδιά, ενώ, παράλληλα, συμμετέχει σε διοργανώσεις της ΕΠΣ Μακεδονίας.

## Τίτλοι - διακρίσεις
**[[ΠΑΟΚ (ποδόσφαιρο ανδρών)|ΠΑΟΚ]]**
*Πρωτάθλημα Ελλάδας: 1975–76

**Ατομικές**
* Πρώτος ξένος σκόρερ όλων των εποχών του ΠΑΟΚ σε όλες τις διοργανώσεις: 80 τέρματα.
* Πρώτος ξένος σκόρερ όλων των εποχών του ΠΑΟΚ στο Πρωτάθλημα: 66 τέρματα.

## Παραπομπές


## Πήγές-συνδέσεις
 Βιογραφία Νέτο Γκουερίνο που είναι τώρα από το balleto.gr

Κατηγορία:Βραζιλιάνοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Ατλέτικο Μινέιρο
Κατηγορία:Ποδοσφαιριστές Νασιονάλ Φουτεμπόλ Κλούμπε
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ξένοι ποδοσφαιριστές στην Ελλάδα
Κατηγορία:Πολιτογραφημένοι πολίτες της Ελλάδας
Νηλέας

Με το όνομα **Νηλέας** (δεν πρέπει να συγχέεται με τον Νηρέα) αναφέρονται τα παρακάτω δύο πρόσωπα της ελληνικής μυθολογίας:

1. Υιος της Τυρούς και του θεού Ποσειδώνα. Ο Νηλέας ήταν δίδυμος αδελφός του Πελία και ετεροθαλής αδελφός του Αίσονα (γιου του Κρηθέα και της Τυρούς), του Φέρητα και του Αμυθάονα.
Ο Νηλέας και ο Πελίας εγκαταλείφθηκαν από τη μητέρα τους σε βρεφική ηλικία και ανατράφηκαν από μια φοράδα που την είχε στείλει ο Ποσειδώνας και αργότερα από ένα βοσκό. Στη συνέχεια, όταν μεγάλωσαν, αναγνωρίσθηκαν από τη μητέρα τους και κατεδίωξαν τη μητριά τους, τη Σιδηρώ. Κατόπιν, φιλονίκησαν για τη βασιλεία. Ο Πελίας έδιωξε τον Νηλέα, όπως και τον Αίσονα, και έγινε βασιλιάς στην Ιωλκό της Θεσσαλίας. Ο Νηλέας κατέφυγε στη Μεσσηνία, όπου και ίδρυσε την Πύλο. Εκεί πήρε ως σύζυγό του τη Χλωρίδα, κόρη του Αμφίονα. Μαζί απέκτησαν μία κόρη, την Πηρώ, και πολλούς γιούς, μεταξύ των οποίων και οι Ταύρος, Αστέριος, Πυλάων, Δηίμαχος, Ευρύβιος, Περικλύμενος, ο μετέπειτα σοφός βασιλιάς Νέστορας, κ.ά.

Το τέλος του Νηλέα επήλθε όταν ο Ηρακλής εξεστράτευσε εναντίον του με την αιτιολογία ότι ο Νηλέας αρνήθηκε να τον εξαγνίσει από τον φόνο του Ιφίτου. Τότε ο Νηλέας σκοτώθηκε μαζί με 11 από τους γιούς του ή, σύμφωνα με άλλη παράδοση, διασώθηκε και πέθανε από κάποια ασθένεια στην Κόρινθο όπου είχε καταφύγει, οπότε στη συνέχεια ενταφιάσθηκε εκεί. Οι απόγονοι του Νηλέα ονομάσθηκαν **Νηλείδες**. Οι Νηλείδες, διωγμένοι από τους Ηρακλείδες, σκορπίστηκαν σε διάφορους τόπους, σε μερικούς από τους οποίους και βασίλευσαν. Χρονικά κατατάσσονται στα τέλη του 12ου αι. π.Χ., αφού η μετακίνησή τους από την Πύλο προς την Αθήνα χρονολογείται το 1104 π.Χ..

2. Ο δεύτερος Νηλέας υπήρξε απόγονος του πρώτου, δηλαδή **Νηλείδης**, και γιος του βασιλιά των Αθηνών Κόδρου. Σύμφωνα με την παράδοση, ίδρυσε τη Μίλητο, όπου πήγε επικεφαλής Ιώνων αποίκων από την Αττική. Στους Ίωνες αυτούς προστέθηκαν Μεσσήνιοι, τους οποίους είχαν εκδιώξει οι Ηρακλείδες από τον τόπο τους.

## Γενεαλογία

## Παραπομπές


Νηλεας
Κατηγορία:Παιδιά του Ποσειδώνα
Κατηγορία:Μύθοι της ελληνικής μυθολογίας
Μεδεγίν

thumb|300px|Άποψη της πόλης
Το **Μεδεγίν** (Ισπ. *Medellín*) είναι η δεύτερη μεγαλύτερη πόλη της Κολομβίας μετά την πρωτεύουσα Μπογκοτά. Είναι πρωτεύουσα του Διαμερίσματος της Αντιόχειας και είναι χτισμένη στην περιοχή Αμπουρρά (Aburrá). Η πόλη έχει έκταση 382 τ.χλμ και είναι χτισμένη σε υψόμετρο 1.459 μ. Η μέση ετήσια θερμοκρασία είναι 22 °C. Το Μεδεγίν συχνά αποκαλείται *Ciudad de la Eterna Primavera* (Η πόλη της συνεχούς άνοιξης), *Capital de la Montaña* (Πρωτεύουσα των βουνών), *Ciudad de las Flores* (Πόλη των Λουλουδιών), *Capital de las Orquídeas* (Πρωτεύουσα των ορχιδέων) και *La Bella Villa* (Το όμορφο χωριό).

## Ιστορία
Η περιοχή Αμπούρα ανακαλύφθηκε από τον Ισπανό εξερευνητή Χερόνιμο Λουίς Τεχέλο (Jeronimo Luis Tejelo) το 1541, όμως η πόλη του Μεδεγίν ανακαλύφθηκε στις 2 Μαρτίου 1616 από τον Ισπανό κατακτητή Φρανσίσκο Ερρέρα ι Καμπουσάνο (Francisco Herrera y Campuzano) και ονομάστηκε Σαν Λορένσο ντε Αμπουρρά (San Lorenzo de Aburrá). To 1675 το όνομα άλλαξε σε Βίγια ντε Νουέστρα Σενιόρα ντε λα Καντελάρια ντε Μεδεγίν (Villa de Nuestra Señora de la Candelaria de Medellín). Το όνομα Μεδεγίν προήρθε από τη λατινική λέξη "Metellinum" που ήταν η αρχαία ονομασία της ισπανικής πόλης Μεδεγίν στην Εξτρεμαδούρα. 

## Πολιτισμός
Το φεστιβάλ «La Feria de las Flores» (Το φεστιβάλ των λουλουδιών) είναι από τα μεγαλύτερα φεστιβάλ που γίνονται στο Μεδεγίν. Πραγματοποιείται κάθε Αύγουστο από το 1957.
Άλλα φεστιβάλ είναι το διεθνές φεστιβάλ ποίησης που γίνεται κάθε Ιούνιο και το Colombia Moda.

## Αδελφοποιημένες πόλεις
*  Βαρκελώνη, Ισπανία
*  Μπιλμπάο, Ισπανία
*  Μπουένος Άιρες, Αργεντινή
*  Φορτ Λόντερντεϊλ, Φλόριδα, Η.Π.Α.
*  Μιλάνο, Ιταλία
*  Μοντερρέι, Μεξικό

## Εξωτερικοί σύνδεσμοι
* Ανακαλύψτε το Μεδεγίν

## Παραπομπές


Κατηγορία:Πόλεις της Κολομβίας
Κάθριν Χάιγκλ

Η **Κάθριν Χάιγκλ** (αγγλικά: *Katherine Marie Heigl*, 24 Νοεμβρίου 1978) είναι Αμερικανίδα ηθοποιός, γερμανο-ιρλανδικής καταγωγής. 

## Βιογραφία
Γεννήθηκε στις 24 Νοεμβρίου 1978 στην Ουάσινγκτον. Η ανατροφή της υπήρξε αυστηρή, σύμφωνα με τις αρχές της Εκκλησίας των Μορμόνων, γι'αυτό και η πρώτη της επαφή με το χώρο του θεάματος έγινε τυχαία. Μία θεία της θέλησε να τραβήξει κάποιες φωτογραφίες της και έτσι η μικρή Κάθριν άρχισε να παίζει σε διαφημίσεις σε ηλικία 9 ετών. Αργότερα άρχισε να εργάζεται επαγγελματικά ως μοντέλο σε συνεργασία με το πρακτορείο *«Elite»* και, στη συνέχεια, με την υποκριτική. Έπαιξε σε πολλές επιτυχημένες σειρές.

Γνωστή στο ευρύ κοινό έγινε το 2004 συμμετέχοντας στην αμερικανική τηλεοπτική σειρά *«Grey's Anatomy»*. Το Σεπτέμβριο του 2007, η Κάθριν τιμήθηκε με τηλεοπτικό Βραβείο Emmy, ως καλύτερη ηθοποιός σε β' δραματικό ρόλο. Το 2007 πρωταγωνίστησε επίσης στην επιτυχημένη εισπρακτικά ταινία *«Με την Πρώτη»* (*Knocked Up*). Την ίδια χρονιά παντρεύτηκε τον τραγουδιστή Τζος Κέλεϊ.

## Παραπομπές


## Εξωτερικοί σύνδεσμοι
* Επίσημη ιστοσελίδα στο MySpace.
* Ιστοσελίδα στο IMDb.
* Ιστοσελίδα στο cine.gr.

Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Κατηγορία:Μορμόνοι
Νήσος Άμστερνταμ

right|250px
Η **Νήσος Άμστερνταμ** (, από το όνομα της ολλανδικής πρωτεύουσας) ή **Νέο Άμστερνταμ** είναι γαλλικό νησί στον Ινδικό Ωκεανό, στις γεωγραφικές συντεταγμένες 37°50′Ν, 77°32′Α. Το νησί είναι ηφαιστειογενές αλλά το ηφαίστειο είναι ανενεργό από το 1792. Έχει έκταση 55 χλμ², με μήκος 21 χλμ. στη μακρύτερη πλευρά του, και φθάνει σε ύψος τα 867 μ., στο Μον ντε λα Ντιβ.

Το νησί είναι τμήμα των γαλλικών Νότιων και Ανταρκτικών Εδαφών, και μαζί με τη γειτονική Νήσο Άγιος Παύλος (85 χλμ. στα νότια) σχηματίζει ένα από τα 5 διαμερίσματα του εδάφους. Η βάση του Μαρτίν ντε Βιβιέ, που παλαιότερα λεγόταν Λα Ρος Γκοντόν, είναι η πρωτεύουσα της περιοχής. Σε αντίθεση με πολλά τμήματα των Γαλλικών Νοτίων Εδαφών, η Νήσος Άμστερνταμ έχει ένα ήπιο, ωκεάνιο κλίμα, με μέση ετήσια θερμοκρασία τους 13°C, βροχόπτωση 1.100 χιλιοστά, επίμονους δυτικούς ανέμους και υψηλά επίπεδα υγρασίας.

Στο νησί είναι εγκατεστημένος γαλλικός ερευνητικός σταθμός με την επωνυμία *Martin-de-Viviès*, όπου εργάζεται επιστημονικό προσωπικό. Δεν υπάρχουν οικισμοί και μόνιμοι κάτοικοι.  

right|380px

## Ιστορία
Το νησί ανακαλύφθηκε από τον Ισπανό εξερευνητή Χουάν Σεμπάστιαν Ελκάνο στις 18 Μαρτίου 1522, ο οποίος ωστόσο δεν του έδωσε όνομα. Βρίσκοντας το νησί δίχως όνομα, ο Ολλανδός καπετάνιος Άντονι φαν Ντιέμεν το ονόμασε *Νέο Άμστερνταμ*, από το όνομα του πλοίου του, το 1633.

Ο Γάλλος Καπετάνιος Φρανσουά Περόν, πέρασε 3 χρόνια στο νησί. Ο Περόν βρισκόταν στο γαλλικό πλοίο Εμελί, που ναυάγησε στο Νέο Άμστερνταμ το 1792. Το 1795 μεταφέρθηκε στην Αυστραλία από το πλοίο Σέρες. Τα απομνημονεύματα του, στα οποία περιγράφει τη μοναχική επιβίωσή στο Νέο Άμστερνταμ, δημοσιεύτηκαν σε περιορισμένη έκδοση και αποτελεί ένα πανάκριβο συλλεκτικό κομμάτι.

Το 1871 μια Βρετανική φρεγάτα, η *Μέγαιρα*, ναυάγησε σ' αυτό το έρημο νησί. Οι περισσότεροι από τα 400 άτομα που επέβαιναν σ' αυτό έπρεπε να παραμείνουν για πάνω από 3 μήνες στο νησί. Τα νησιά Άμστερνταμ και Άγιος Παύλος συνδέθηκαν με τη Μαδαγασκάρη το 1924 και κατά συνέπεια έγιναν γαλλική αποικία. Η πρώτη Γαλλική βάση στο Νέο Άμστερνταμ στήθηκε το 1949, και αρχικά ονομάστηκε Καμπ Ερτέν. Το Παγκόσμιο Ατμοσφαιρικό Παρατηρητήριο έχει ακόμα έναν ατμοσφαιρικό ερευνητικό σταθμό στο Νησί Άμστερνταμ.

## Χλωρίδα και πανίδα
Στο νησί υπάρχουν δέντρα Phylica arborea που απαντώνται και στο Τριστάν ντα Κούνια. Το νησί φιλοξενεί το άλμπατρος του Άμστερνταμ, που αναπαράγεται μόνο στο Οροπέδιο ντε Τουρμπιέρ, καθώς και άλλα σπάνια είδη, όπως η Μεγάλη Σκούα, η Ανταρκτική Στέρνα, ο πιγκουίνος Γκεντού, η υποανταρκτική γουνιοφόρος φώκια και ο Θαλάσσιος ελέφαντας. Το μόνο εναπομείναν κοπάδι εντελώς άγριων αγελάδων ζει επίσης στο νησί.

## Παραπομπές


## Εξωτερικοί σύνδεσμοι
* 

Κατηγορία:Νησιά της Γαλλίας
Κατηγορία:Γαλλικά Νότια και Ανταρκτικά Εδάφη
Κατηγορία:Υπερπόντια Γαλλία
Κατηγορία:Νησιά του Ινδικού Ωκεανού
Σημαία της Σομαλίας

[thumb|255px|right|[Αρχείο:FIAV 111111.svg|23px Λόγος σημαίας: 2:3]]
Η **[[σημαία]] της [[Σομαλία|Σομαλίας]]** καθιερώθηκε στις 12 Οκτωβρίου 1954. Σχεδιάστηκε από τον Μοχάμεντ Αγουάλε Λιμπάν  και είχε σκοπό να χρησιμοποιηθεί για όλους τους Σομαλούς. Έπειτα από την επανένωση της ιταλικής Σομαλιλάνδης με τη Βρετανική Σομαλιλάνδη, η σημαία χρησιμοποιείτο για τη Λαοκρατική Δημοκρατία της Σομαλίας.

Σύμφωνα με τον Λιμπάν, η σημαία είναι έτσι σχεδιασμένη ώστε να μοιάζει με τη σημαία των Ηνωμένων Εθνών. Ο ΟΗΕ βοήθησε τη Σομαλία να κερδίσει την ανεξαρτησία της από την Ιταλία και έτσι, τιμής ένεκεν στον Οργανισμό, η Σομαλία καθιέρωσε σχέδιο σημαίας που να μοιάζει με αυτήν του ΟΗΕ.

Το φόντο στη σημαία είναι γαλάζιο και υπάρχει ένα λευκό πεντάκτινο αστέρι. Οι πέντε ακτίνες του συμβολίζουν τις πέντε περιοχές στις οποίες είχαν χωριστεί οι Σομαλοί από τους τότε αποικιοκράτες Ευρωπαίους. Πρόκειται για τις: Βρετανική Σομαλιλάνδη (Σομαλιλάνδη), Ιταλική Σομαλιλάνδη (Σομαλία), Γαλλική Σομαλιλάνδη (Τζιμπουτί), Ογκαντέν (Αιθιοπία) και Βορειανατολική Επαρχία (Κένυα).

## Ιστορικές σημαίες

File:Flag of Adal Sultanate.svg|Σημαία του Σουλτανάτου Αντάλ (1415–1577)
File:Muzzaffar (Mogadishu area) flag according to 1576 Portuguese map.svg| Σημαια της Αυτοκρατορίας Ατζουουράαν (14ος–17ος αιώνας)
File:Flag of the Ottoman Empire (1453-1844).svg|Σημαία της Οθωμανικής Ζέιλα (1554–1866)
File:Dervish flag.svg| Σημαία του Κράτους Ντερβίς (1896–1920)
File:Flag of British Somaliland (1950–1952).svg|Σημαία της Βρετανικής Σομαλιλάνδης
File:Flag of Italy (1861-1946).svg|Σημαία της Ιταλικής Σομαλιλάνδης


## Παραπομπές

## Εξωτερικοί σύνδεσμοι

Σομαλια
Κατηγορία:Εθνικά σύμβολα της Σομαλίας
Μάικλ Κλάνσι

Ο **Μάικλ Κλάνσι** (*Michael Clancy*, 1949-2010) ήταν από τις 15 Οκτωβρίου 2004 έως τις 11 Νοεμβρίου του 2007 ο Κυβερνήτης και Ανώτατος Διοικητής της Αγίας Ελένης και των Κτήσεων (Νήσος Αναλήψεως και Τριστάν ντα Κούνια).

Γεννήθηκε στις 31 Μαρτίου 1949   και ήταν παντρεμένος με την Κλαιρ Κλάνσι. Ο Κλάνσι κατοικούσε στην Αγία Ελένη. Η χήρα του είναι σήμερα επικεφαλής της Εθνοσυνέλευσης της Ουαλίας. Ο Κλάνσι αποχώρησε από το αξίωμά του, καθώς διορίστηκε από τη βασίλισσα της Αγγλίας ο διάδοχός του, Άντριου Γκαρ. Ο Γκαρ ανέλαβε καθήκοντα στις 11 Νοεμβρίου του 2007. 

Απεβίωσε από καρκίνο σε ηλικία 60 ετών στις 23 Φεβρουαρίου 2010.

## Εξωτερικοί σύνδεσμοι
* Φωτογραφία του κυβερνήτη και άλλα στοιχεία για την Αγία Ελένη.
* Συνέντευξη του Κυβερνήτη (στα αγγλικά).

## Παραπομπές


Κατηγορία:Κυβερνήτες της Αγίας Ελένης
Κατηγορία:Βρετανοί διπλωμάτες
Εθνόσημο της Σομαλίας

Το **[[εθνόσημο]] της [[Σομαλία|Σομαλίας]]** καθιερώθηκε στις 10 Οκτωβρίου του 1956. Η λεοπάρδαλη που κρατά το θυρεό και το λευκό αστέρι βρίσκονταν επίσης στο εθνόσημο της εποχής της ιταλικής κατοχής.

Προηγούμενα, το εθνόσημο της Σομαλίας από τις 8 Ιουνίου του 1919 είχε ένα θυρεό που χωριζόταν οριζόντια από μια λευκή κυματιστή γραμμή (Σμιθ, 1980). Το επάνω μισό του θυρεού ήταν μπλε με μία λεοπάρδαλη με φυσικά χρώματα και από πάνω της ένα λευκό πεντάκτινο αστέρι.

## Ιστορικά εθνόσημα

File:Coat of arms of Hobyo.svg|Έμβλημα του Σουλτανάτου του Χόμπιο
File:Italian Somaliland COA.svg|Εθνόσημο της Ιταλικής Σομαλιλάνδης και του Εδάφους υπό Εντολή της Σομαλίας (1949-1956)
File:Badge of British Somaliland (1903–1950).svg|Σύμβολο της Βρετανικής Σομαλιλάνδης (1903-1950)
File:Badge of British Somaliland (1950–1952).svg|Εθνόσημο της Βρετανικής Σομαλιλάνδης (1950-1960)


## Εξωτερικοί σύνδεσμοι

* Η Σομαλία στο Flags of the World

Κατηγορία:Εθνικά σύμβολα της Σομαλίας
Σομαλια
Κωνσταντίνος Λομβάρδος

Ο **Κωνσταντίνος Λομβάρδος** (1820 - 17 Ιουλίου 1888) ήταν Έλληνας γιατρός και πολιτικός από τη Ζάκυνθο, βουλευτής Ζακύνθου στο Ηνωμένον Κράτος των Ιονίων Νήσων, πληρεξούσιος και υπουργός.

## Βιογραφικά στοιχεία
Ανέπτυξε πολιτική δράση στα αγγλοκρατούμενα Επτάνησα με το Κόμμα των Ριζοσπαστών και αργότερα ιδρύοντας το Κόμμα των Ενωτικών Ριζοσπαστών, και πρωτοστάτησε για την ένωση των Ιόνιων νήσων με την Ελλάδα που πραγματοποιήθηκε τελικά το 1864. 

Τον Μάιο του 1860 ίδρυσε στη Ζάκυνθο ένα κομιτάτο στα πρότυπα του *Κεντρικού ιταλικού Κομιτάτου της Γένοβας* με το οποίο είχε έρθει σε επαφή, με σκοπό να προκαλέσει την επέμβαση του Γαριβάλδη για την απελευθέρωση της Ηπείρου, της Θεσσαλίας και της Μακεδονίας. Το κομιτάτο της Ζακύνθου ήταν παράρτημα του κομιτάτου της Γένοβας. Ο Λομβάρδος έκανε πολλά ταξίδια στην Ιταλία και Ελλάδα και συναντήθηκε με τον Όθωνα, Βίκτωρα Εμμανουήλ και Γαριβάλδη για την προώθηση των σκοπών του. 

Εκλέχτηκε πολλές βουλευτής των Ηνωμένων πολιτειών των Ιονίων νήσων και συνέχισε την πολιτική του καριέρα στην Ελλάδα από τη θέση του βουλευτή Ζακύνθου και συχνά του υπουργού (όπως επί των εκκλησιαστικών στην Κυβέρνηση Κουμουνδούρου Μαρτίου 1865). Ο Λομβάρδος πρότεινε προσέγγιση των Ελλήνων με τους Ιταλούς γαριβαλδινούς και απέρριπτε την αποκλειστική εξάρτηση του αγώνα για την ένωση από τις πολιτικές επιλογές του ελληνικού κράτους. Χρημάτισε πληρεξούσιος Κέρκυρας στην εθνοσυνέλευση του 1862.

Πέθανε εν ενεργεία υπουργός Εσωτερικών στις 5 Ιουλίου/17 Ιουλίου 1888 και προσωρινά το χαρτοφυλάκιό του ανέλαβε ο Χαρίλαος Τρικούπης.
## Παραπομπές


## Πηγές
* 

Κατηγορία:Βουλευτές Ζακύνθου
Κατηγορία:Βουλευτές της Ιονίου Βουλής
Κατηγορία:Έλληνες πληρεξούσιοι
Κατηγορία:Υπουργοί της Ιονίου Πολιτείας
Κόμμα των Ριζοσπαστών

Το **Κόμμα των Ριζοσπαστών** ήταν Ελληνικό πολιτικό κόμμα στα Επτάνησα και στις Ηνωμένες Πολιτείες των Ιονίων Νήσων και θεωρείται το πρώτο πολιτικό κόμμα που ιδρύθηκε στην Ελλάδα με κομματική δομή.

Το *κόμμα των Ριζοσπαστών* ιδρύθηκε το 1848 και διαλύθηκε αμέσως μετά την ένωση των Ιόνιων νήσων με την Ελλάδα το 1864 , ήταν ενάντια στην Αγγλική κατοχή των Ιόνιων νήσων και υπέρ της ένωσης με την Ελλάδα . Η Αγγλία είχε αναλάβει την προστασία του νέου κράτους που δημιουργήθηκε με την Συνθήκη των Παρισίων το 1815 η οποία προέβλεπε την την προστασία του ελευθέρου και ανεξαρτήτου κράτους των Ηνωμένων Πολιτειών των Ιονίων Νήσων , αλλά αντί για προστασία είχε επιβάλει καθεστώς αποικίας. Το κόμμα των Ριζοσπαστών εναντιωνόταν στην Αγγλική κατοχή με κύριο αίτημα την ένωση.
μικρογραφία|Αναμνηστική φωτογραφία των πληρεξουσίων του Ιονίου κοινοβουλίου που ψήφισε την ένωση με την Ελλάδα, 5 Οκτωβρίου 1863

Οι Ριζοσπάστες με την πολιτική τους καθοδήγηση ξεσήκωναν τον λαό ενάντια στην Βρετανία και υπέρ της ενώσεως. Στις 26 Νοεμβρίου 1850 ο Ριζοσπάστης βουλευτής Ιωάννης Δετοράτος Τυπάλδος σε μια ενθουσιώδη βουλή προτείνει το ψήφισμα για την ένωση της Επτανήσου με την Ελλάδα. Το ψήφισμα το υπέγραψαν και οι Γεράσιμος Λιβαδάς, Ναδάλης Δομενεγίνης, Γεώργιος Τυπάλδος, Φραγκίσκος Δομενεγίνης, Ηλίας Ζερβός Ιακωβάτος, Ιωσήφ Μομφεράτος, Τηλέμαχος Παΐζης, Ιωάννης Τυπάλδος, Άγγελος Σιγούρος – Δεσύλλας, Στ. Πυλαρινός, Χριστόδουλος Ποφάντης. Η Βρετανία απάντησε με διωγμούς, συλλήψεις, φυλακίσεις, εξορίες και κλείσιμο των εφημερίδων. Οι δύο μεγάλοι πρωταγωνιστές εξορίζονται, ο Ηλίας Ζερβός στα Αντικύθηρα και ο Ιωσήφ Μομφεράτος στην Ερικούσα. Η οργάνωση των Ριζοσπαστών ουσιαστικά διαλύεται, Τότε στον χώρο των ριζοσπαστών εμφανίζεται ο Κωνσταντίνος Λομβάρδος επικεφαλής των *νέων Ριζοσπαστών*. Ο Λομβάρδος ακολούθησε διαφορετική πολιτική από τους προκατόχους του και επιζητούσε μόνο την ένωση .

Το 1862 Ηλίας Ζερβός ως Πρόεδρος τότε της Βουλής ανεβαίνει στο βήμα και προτείνει την αναστολή του εθνικού ζητήματος και την ψήφιση διαφόρων βελτιώσεων με τις οποίες θα ανακουφιζόταν ο επτανησιακός λαός , μαζί του τάχτηκε ο *Ιωσήφ Μομφεράτος* και οι *παλιοί ριζοσπάστες* ενώ ο *Λομβάρδος* και *νέοι ριζοσπάστες* διαφώνησαν με αποτέλεσμα την διάσπαση των ριζοσπαστών σε *αληθινούς* , ή *παλιούς* Ριζοσπάστες, (Κόμμα Αληθινών Ριζοσπαστών), με αρχηγούς τον Ηλία Ζερβό-Ιακωβάτο και τον Ιωσήφ Μομφεράτο, και σε Κόμμα των Ενωτικών Ριζοσπαστών (*Νέοι ριζοσπάστες*), ή απλά *ενωτικών*, που απέβλεπαν μόνο σε ένωση με την Ελλάδα, με αρχηγό τον Κωνσταντίνο Λομβάρδο .

## Παραπομπές
* Κώστας Βέργος:Το επτανησιακό εθνικό κίνημα και τα ευρωπαϊκά εθνικά κινήματα
* Κίνηση Ιδεών στα Επτάνησα
* Ριζοσπάστης Επτάνησα, Από την Ένωση με την Ελλάδα στην Ευρωπαϊκή Ένωση

## Βιβλιογραφία
* Σπύρος Λουκάτος, "Η επτανησιακή πολιτική σχολή των Ριζοσπαστών",εκδ. Σύνδεσμος Φιλολόγων Κεφαλονιάς-Ιθάκης, Αργοστόλι, 2009

*
Υποβρύχιο Παπανικολής

Ο όρος μπορεί να αναφέρεται:

*Στα υποβρύχια του Πολεμικού Ναυτικού:
**Παπανικολής Ι
**Παπανικολής ΙΙ

*Στην ελληνική ταινία:
**Υποβρύχιο Παπανικολής (ταινία)
Αυτοϊοντισμός νερού

**Αυτοïοντισμός του νερού** είναι η αντίδραση του νερού ή κάποιου υδατικού διαλύματος, κατά την οποία το μόριο του νερού Η2Ο χάνει ένα πρωτόνιο (ένα ιόν H+) αφήνοντας πίσω του ένα ιόν ΟΗ<sup>−</sup> και σχηματίζοντας ένα κατιόν υδρονίου H3O+ (πρωτονίωση).
Από την αντίδραση αυτή οφείλεται και η μικρή αγωγιμότητα (0.055&nbsp;&micro;S∙cm−1) που εμφανίζεται στο νερό, αν και συνήθως θεωρείται μη ηλεκτρολύτης

Ο αυτοϊοντισμός του νερού περιγράφεται από την αμφίδρομη αντίδραση:


Η2Ο + Η2Ο  \rightleftharpoons  Η3Ο+ + ΟΗ-


Στην πρωτολυτική αυτή αντίδραση το ένα μόριο νερού δρα ως οξύ (δότης πρωτονίου) και το άλλο δρα ως βάση (δέκτης πρωτονίου) σύμφωνα με τη θεωρία των ''Bronsted-Lowry''. Συνήθως στους χημικούς τύπους εμφανίζεται το σύμβολο H+, δηλαδή εμφανίζεται στην αντίδραση ένα πρωτόνιο, ενώ στην πραγματικότητα υπάρχει συνενωμένο σε ένα μόριο νερού ως Η3Ο+. Η περιεκτικότητα ενός διαλύματος σε Η3Ο+ και ΟΗ- καθορίζει το pH του.

Γενικότερα ο **αυτοïοντισμός**, είναι η αντίδραση στην οποία δύο όμοια μόρια αντιδρούν παρέχοντας ιόντα.
Υπάρχουν και άλλες χημικές ενώσεις που αυτοϊοντίζονται όπως π.χ. η αμμωνία ΝΗ3 (ΝΗ3 + ΝΗ3  \rightleftharpoons  ΝΗ4+ + ΝΗ2-), το θειικό οξύ Η2SO4 (Η2SO4 + H2SO4  \rightleftharpoons  H3SO4+ + HSO4-) κ.ά. 

## Σταθερά ισορροπίας
Η σταθερά ισορροπίας του αυτοϊοντισμού του νερού είναι

:K_{\rm c} = \frac{[{\rm{H_3O^+}}][{\rm{OH^-}}]}{[{\rm{H_2O}}]^2}

από όπου προκύπτει η *σταθερά γινομένου ιόντων του νερού* ή **σταθερά ιοντισμού του νερού** Κw .
:K_{\rm w}=[{\rm{H_3O^+}}][{\rm{OH^-}}] 

Η οποία για  25&nbsp;°C είναι ίση με K_w=10^{-14}.

Από αυτήν ορίζουμε και την pK_{\rm w} = -\log_{10} K_{\rm w}

## Εξάρτηση από θερμοκρασία, πίεση, ιοντική ισχύ

Η εξάρτηση του ιονισμού του νερού από τη θερμοκρασία και την πίεση έχει ερευνηθεί εκτενώς. Η τιμή της pKw μειώνεται όσο η θερμοκρασία αυξάνεται, από το σημείο ζέσεως του πάγου μέχρι τουλάχιστον τους 250&nbsp;°C περίπου, μετά αυξάνεται μέχρι το κρίσιμο σημείο του νερού στους 374&nbsp;°C. Αντίστοιχα μειώνεται όσο αυξάνεται η πίεση.

Σε υλεκτρολυτικά διαλύματα, η τιμή της pKw εξαρτάται από την ιοντική ισχύ του ηλεκτρολύτη. Οι τιμές για διαλύματα NaCl είναι τυπικές για αναλογία 1:1 με ηλεκτρολύτες. Για αναλογία 1:2 η pKw μειώνεται όσο αυξάνεται η ιοντική ισχύς.

Η τιμή της *K*w συνήθως μας ενδιαφέρει στην υγρή φάση. Ενδεικτικές τιμές για υπέρθερμο ατμό και υπερκρίσιμο νερό εμφανίζονται στον ακόλουθο πίνακα:

:
*Οι τιμές αναφέρονται σε υπερκρίσιμο ρευστό εκτός από αυτές που σημειώνονται με: <sup>a</sup> για την πίεση κορεσμού στους 350°C. <sup>b</sup> υπέρθερμος ατμός. <sup>c</sup> υποψυχθέν υγρό.*

## Δείτε επίσης
*Αντίδραση οξέος-βάσης

## Παραπομπές


Κατηγορία:Φυσικοχημεία
Σειρήνα (αποσαφήνιση)

Με το όνομα **Σειρήνες** στον πληθυντικό φέρονται:

* Οι Σειρήνες, δευτερεύουσες θεότητες της Ελληνικής Μυθολογίας.
* Οι Σειρήνες, συστάδα ελληνικών νησίδων στο Αιγαίο Πέλαγος, και
* Τα Σειρηνοειδή, υδρόβια θηλαστικά.
Υποβρύχιο Παπανικολής (ταινία)

Το ***Υποβρύχιο Παπανικολής*** είναι μια ελληνική πολεμική ταινία του 1971, σε σκηνοθεσία Γιώργου Ζερβουλάκου και σενάριο Δημήτρη Ζαννίδη και πρωταγωνιστή τον Κώστα Καζάκο. 

## Πλοκή

28 Οκτωβρίου 1940. Παράλληλα με την επίθεση του ιταλικού στρατού στα ελληνοαλβανικά σύνορα, η Ελλάδα δέχεται τα πυρά της ιταλικής αεροπορίας. Το υποβρύχιο «Παπανικολής» με κυβερνήτη τον πλωτάρχη Μίλτο Ιατρίδη (Κώστας Καζάκος) και ύπαρχο τον υποπλοίαρχο Βασίλη Ασλάνογλου (Γιάννης Φέρτης), παίρνει εντολή να περιπολεί στον Πατραϊκό κόλπο. Μετά τις νίκες του στρατού, το πολεμικό συμβούλιο αποφασίζει ότι είναι καιρός να μπει και το ναυτικό στον πόλεμο και διατάζουν το "Παπανικολής" να περιπολεί στο στενό του Οτράντο. Εκεί το πλήρωμα συλλαμβάνει το πλήρωμα ενός ιταλικού καραβιού και ο μηχανικός τους αποκαλύπτει τα ναρκοπέδια της Αδριατικής. Έτσι το Παπανικολής αρχίζει τη δράση του. Αφού φέρει εις πέρας την αποστολή του επιστρέφει στη βάση του, όπου γνωρίζει τιμές.

## Διανομή

* Κώστας Καζάκος - πλωτάρχης Μίλτος Ιατρίδης******
* Γιάννης Φέρτης - υποπλοίαρχος Βασίλης Ασλάνογλου******
* Αιμιλία Υψηλάντη - κυρία Ιατρίδου
* Παύλος Λιαρός - ανθυποπλοίαρχος Μπότσαρης
* Σταύρος Ξενίδης - υφυπουργός
* Άννα Βαγενά - φίλη Μπότσαρη
* Βασίλης Μαλούχος - δίοπος Κατσικογιάννης
* Νίκος Βασταρδής - αξιωματικός
* Αρτέμης Μάτσας - Ιταλός μηχανικός
* Νέλλη Γκίνη - τραγουδίστρια
* Κώστας Παληός - αρχηγός ΓΕΝ
* Ντάνος Λυγίζος - εκφωνητής
* Μίμης Χρυσομάλλης - ναύτης
* Κώστας Παπαχρήστος - λοχαγός

## Παραγωγή και παραλειπόμενα
Ο Δημήτρης Ζαννίδης σχολίασε για τον βιαστικό τρόπο με τον οποίο έπρεπε να γραφτεί το σενάριο:«Συζητήσαμε τότε να γυρίσουμε την ταινία. Πήραμε τελικά την έγκριση, αλλά ήθελαν μέσα σε δύο ημέρες το σενάριο. Μέχρι τότε είχαμε μόνο την πρόταση. Έτσι μέσα σε 48 ώρες έπρεπε να δείξουμε το σενάριο της υπόθεσης. Το έγραψα γρήγορα-γρήγορα, το υποβάλλαμε για έλεγχο στο Πολεμικό Ναυτικό και μας έκαναν διορθώσεις πάνω σε ορισμένα τεχνικά θέματα. Στην ουσία το σενάριο γράφτηκε μέσα σε μιάμιση μέρα». Η ταινία προβλήθηκε στο Φεστιβάλ Κινηματογράφου Θεσσαλονίκης 1971 και απέσπασε μία τιμητική διάκριση λόγω του θέματός της,****** όμως ο Γιώργος Ζερβουλάκος αρνήθηκε μεγαλόφωνα να την παραλάβει, χαρακτηρίζοντάς την απαράδεκτη. 

## Παραπομπές


## Εξωτερικοί σύνδεσμοι
*   
* ''Υποβρύχιο Παπανικολής'' στην Ταινιοθήκη της Ελλάδος

Υποβρυχιο Παπανικολης
Κατηγορία:Ταινίες του 1971
Κατηγορία:Ελληνόφωνες ταινίες
Κατηγορία:Ελληνικές πολεμικές ταινίες
Κατηγορία:Ταινίες Β΄ Παγκοσμίου Πολέμου
Κατηγορία:Ταινίες με μουσική σύνθεση Κώστα Καπνίση
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ελληνικές ιστορικές ταινίες